Powell kies sy grofgeskut vir HarlequinsSiya Kolisi sal die Sharks teen Harlequins aanvoer. Argieffoto. Vergeet maar van die Ghostbusters; Neil Powell het sommer ŉ rits Springbokke gebel om die spook van dáárdie Cardiff-nederlaag nou vir eens en vir altyd te verjaag. Siya Kolisi sal ŉ sterbelaaide Sharks-span in hul openingswedstryd van die Kampioenebeker teen Harlequins op die veld lei; ondersteuners vergeet en vergewe immers baie maklik wanneer hul span groot wedstryde wen. Die Durbaniete het immers al verlede week weer terug op die wenpad teen die Ospreys geklim, maar ŉ goeie vertoning teen die Engelse sal vir Powell – die seweslegende – sommer baie meer geloofwaardigheid op die vyftienmanverhoog gee. En met spelers soos Eben Etzebeth, Makazole Mapimpi en Bongi Mbonambi in die opdrafspan kan die Sharks beslis laaste teen die Engelsmanne lag. Tog is Harlequins ŉ gedugte eenheid wat met sterre soos Marcus Smith en Joe Marler in sy geledere spog. André Esterhuizen is deesdae een van Harlequins se sterre. Foto: Twitter. Terselfdertyd sal André Esterhuizen en Stephan Lewies die Sharks se tuisveld taamlik goed ken – hulle het immers vir ŉ hele paar seisoene hul rugby op Kingspark gespeel. “Ek en André het al baie oor Suid-Afrika en Durban gepraat en dit is ŉ ongelooflike ervaring om terug op ons ou tuisveld te wees. Dit gaan beslis vir die spelers ŉ uitdaging wees om aan die tropiese weer en humiditeit gewoond te raak, maar hopelik sal ons met ŉ goeie vertoning vorendag kom,” het Lewies gesê. Die wedstryd begin môre om 15:00 en die aksie sal regstreeks op SuperSport uitgesaai word. Sharks: Boeta Chamberlain (heelagter), Werner Kok (regtervleuel), Francois Venter (buitesenter), Ben Tapuai (binnesenter), Makazole Mapimpi (linkervleuel), Curwin Bosch (losskakel), Jaden Hendrikse (skrumskakel), Phepsi Buthelezi (agtsteman), Vincent Tshituka (flank), Siya Kolisi (kaptein en flank), Gerbrandt Grobler (slot), Eben Etzebeth (slot), Carlu Sadie (stut), Bongi Mbonambi (haker) en Ox Nché (stut). Plaasvervangers: Dan Jooste, Ntuthuko Mchunu, Khuta Mchunu, Hyron Andrews, Sikhumbuzo Notsche, Grant Williams, Lionel Cronjé en Rohan Janse van Rensburg.